Уважаема госпожо председател,
Уважаеми господин премиер, госпожо вицепремиер, колеги министри,
Уважаеми дами и господа народни представители, госпожо Василева,
[bookmark: _GoBack]Преди всичко много благодаря, че обърнахте внимание на проблематиката на околната среда, благодаря за оценката, че има приемственост и устойчивост, защото понятието околна среда не върви без понятието устойчивост. Благодаря за оценката за това, че в програмата на правителството околната среда и „зелената икономика“ има свое специфично и определено място. Има само един въпрос, по който няма да се съглася, защото в тази програма се вижда новия подход на правителство, което приема, че проблемите на опазването на околната среда, проблемите на изменението на климата и проблемите на „зелената икономика“ не са секторна политика, забита в един ъгъл и бюджетирана по недостоен начин, а е хоризонтална политика, която намира отражение във всички текстове по отделните сектори. Обърнете внимание - за „зелените“ работни места,  „зелената“ икономика и екологичните производства става дума в частите, посветени на заетостта и създаването на работни места, за екологични проекти става дума в инфраструктурата, за екологични проекти става дума в развитието на туризма, за устойчиво развитие на околната среда и природата става дума в редица други елементи на програмата на правителството.  Според нас това е един от приоритетите на програмата, който намира отражение във всички нейни елементи. Отношението към проблемите на околната среда е абсолютна новост, тъй като ние наблюдавахме едно отношение, което е коренно различно – проблемите на околната среда са си проблеми само на едно министерство и те трябва да се решават само от едно министерство. Подходът в тази програма е категорично различен, подходът в тази програма е комплексно управление, комплексно разрешаване на проблемите, комплексно разглеждане на приоритетите, комплексен подход, който позволява държавническа политика, включително и в сферата на околната среда. Същият подход  се отнася и за други сектори.
Програмата в този вид дава ново звучене на програмите за управление, в такъв план мерките, които засягат опазването на околната среда, „зелената икономика“ и връзката с всички останали сектори са в цялата програма.
